|  |  |
| --- | --- |
|         | Klimatilpasning, vandsektor og grundvandJ.nr. NST-4400-00021Ref. bojen, malasDen 22. august 2014 |

**Vejledende notat om reglerne for trappemodel for beregning af vandafledningsbidrag**

Spildevandsforsyningsselskaber skal pr. 1. januar 2014 for ejendomme, hvorfra der drives erhverv på markedsmæssige vilkår, opkræve den variable del af vandafledningsbidraget på baggrund af en trappemodel.

Bekendtgørelse om fastsættelse af den variable del af vandafledningsbidraget er trådt i kraft den 6. september 2013. Bekendtgørelsen er en opfølgning på lov nr. 902 af 4. juli 2013 om ændring af lov om betalingsregler for spildevandsforsyningsselskaber m.v. Ved lovændringen er indført en trappebetalingsmodel for den variable del af vandafledningsbidraget for ejendomme hvorfra der drives erhverv, der opererer på markedsmæssige vilkår.

Trappemodellen indebærer, at kubikmetertaksten falder med stigende vandforbrug. Bekendtgørelsen fastsætter, at den variable del af vandafledningsbidraget skal opkræves efter differentierede takster, der gælder for vandforbrug til og med 500 m3/år (takst 1), vandforbrug på over 500 og til og med 20.000 m3/år (takst 2) samt vandforbrug på over 20.000 m3/år (takst 3). Den variable del af vandafledningsbidraget skal herefter af spildevandsforsynings-selskabet beregnes som vandforbruget på de enkelte trin multipliceret med den kubikmetertakst, der er fastsat for det pågældende trin.

Det er alene ejendomme, hvor der findes erhverv, der opererer på markedsmæssige vilkår, der vil være berettiget til at blive afregnet efter trappemodellen. Ejendomsejere skal derfor tilmelde relevante ejendomme på [www.trappetilmelding.dk](http://www.trappetilmelding.dk) til beregning efter trappemodellen af den variable del af vandafledningsbidraget.

Tilmeldesystemet var åbent til og med den 15. oktober 2013 med hensyn til beregningen af vandafledningsbidrag fra 1. januar 2014 og fremefter. De ejendomme, der er tilmeldt, skal ikke meldes til igen senere. De skal alene meddele ændringer.

Fra den 16. oktober 2013 og løbende fremover kan der på [www.tilmelding.dk](http://www.tilmelding.dk) tilmeldes ejendomme. Fristen for tilmelding med hensyn til beregning af vandafledningsbidrag fra 1. januar 2015 er 15. september 2014. Nærmere oplysning om denne frist vil fremgå af Naturstyrelsens hjemmeside www.nst.dk.

Ejendomme hvorfra der ikke drives erhverv på markedsmæssige vilkår skal betale den højeste takst, det vil sige takst 1.

Herudover gælder særlige regler for ejendomme, der afregnes efter det såkaldte justerede betalingsprincip, og ejendomme, der har nedsættelse eller fritagelse for betaling efter lov om betalingsregler for spildevandsforsyningsselskaber m.v. § 2 b.

I dette notat (minivejledning) informeres om følgende emner:

1. Indfasning af trappemodellen
2. Beregning af taksterne på de tre trin
	1. Sammenhængen med prisloftet
3. Definition af ”erhverv, som opererer på markedsmæssige vilkår”
4. Tilmelding til trappemodellen ([www.trappetilmelding.dk](http://www.trappetilmelding.dk))
5. Vandforbruget
6. Definition på ejendom (ejendomsbegrebet)
7. Ejendomme med blandet anvendelse
8. Nye ejendomme eller ejendomme med ændret anvendelse
9. A conto/efterregulering
10. Varianter af beregning af vandafledningsbidrag
	1. Justeret betalingsprincip
	2. Nedslag eller fritagelse
	3. Anden afledning til kloak end fra vandforbruget
	4. Ejendomme med flere kundeforhold hos spildevands-forsyningsselskabet
11. Godkendelse af vedtægten
12. Formatet på oplysninger fra Trappetilmeldingen til spildevands-forsyningsselskabet
13. Spildevandsforsyningsselskabets adgang til Trappetilmeldingen
14. Tidsplan for spildevandsforsyningsselskabet adgang til Trappe-tilmeldingen
15. Orientering af storforbrugerne

**Ad 1. Indfasning af trappemodellen**

Taksterne skal fastsættes således, at takst 2 i 2018 er 20 % lavere end takst 1, og takst 3 er 60 % lavere end takst 1. Trappemodellen indfases gradvist i perioden 2014-2017, hvorfor procentsatserne for de enkelte år vil være:

|  |  |  |
| --- | --- | --- |
|  | Takst 2Procentreduktion i forhold til takst 1 | Takst 3 Procentreduktion i forhold til takst 1 |
| 2014 | 4 | 12 |
| 2015 | 8 | 24 |
| 2016 | 12 | 36 |
| 2017 | 16 | 48 |
| 2018 | 20 | 60 |

Det enkelte spildevandsforsyningsselskab skal således med udgangspunkt i disse procentsatser beregne, hvad taksterne skal være for at opnå det ønskede samlede provenu med henblik på at sikre, at spildevandsforsyningsselskabet hviler i sig selv.

**Ad 2. Beregning af taksterne på de tre trin**

Alle, der afregnes efter trappemodellen, skal betale den samme takst for de første 500 m³ henholdsvis for forbruget over 500 m³ og til og med 20.000 m³.

Det indebærer for eksempel, at en ejendom med et årligt vandforbrug på 30.000 m³ for de første 500 m³ betaler efter den højeste takst (takst 1), for de næste 19.500 m³ betaler efter den mellemste takst (takst 2) og for de resterende 10.000 m³ betaler efter den laveste takst (takst 3).

Det er alene den variable del af vandafledningsbidraget, der skal beregnes efter trin 1-3. Hvis der er i spildevandsforsyningsselskabet er fastsat et fast bidrag, skal det opkræves ved siden af den variable del af bidraget. Der beregnes herefter trin 1-3 af den variable del af vandafledningsbidraget.

Beregning efter trin 2 og 3 kræver dog, dels at der fra ejendommen drives erhverv, der opererer på markedsmæssige vilkår, dels at ejendomsejer har oplyst dette overfor Naturstyrelsen, jf. §§ 10-12. Naturstyrelsen offentliggør tilmeldingsskema og frist på Naturstyrelsens hjemmeside (se afsnit 4). Hvis spildevands-forsyningsselskabet finder, at der i en ejendomsejers indmeldte oplysninger er fejl, beregnes vandafledningsbidraget efter trin 1, jf. nærmere under afsnit 15 vedrørende spildevandsselskabets orientering af ejendomsejeren herom.

Oplysninger vedrørende markedsmæssig anvendelse af ejendomme, der er fremsendt senest den 15. oktober 2013, skal anvendes af spildevands-forsyningsselskaberne ved beregning af vandafledningsbidrag fra 1. januar 2014 og fremover. Kravet om rettidig tilmelding fremgår af § 10, stk. 4 i bekendtgørelsen.

Oplysninger der fremsendes i perioden fra 16. oktober 2013 og frem til den næste frist, der er fastsat til 15. september 2014, skal anvendes af spildevandsforsyningsselskaberne ved beregning af vandafledningsbidrag fra 1. januar 2015 og fremover.

I forhold til ejendomme, der oprettes efter fristen (dvs. efter 15. oktober 2013 i forhold til beregning pr. 1.1.2014 og efter 15.9.2014 i forhold til beregning pr. 1.1.2015), og i forhold til ejendomme, hvor der indmeldes ændringer vedrørende allerede afgivne oplysninger om den markedsmæssige anvendelse, gælder der særlige procedureregler, jf. omtalen heraf under afsnit 8.

**2. a Sammenhængen med prisloftet**

Forsyningssekretariatet udmelder hvert år senest den 15. oktober spildevandsselskabernes prislofter for det kommende prisloftsår. I prislofts-bekendtgørelsen står der, at et vandselskabs prisloft forstås som en ramme for de maksimale indtægter (indtægtsrammen), som vandselskabet må opkræve i prisloftåret. Indtægtsrammen består af indtægter fra bl.a. variable vandafledningsbidrag, evt. fast bidrag, tilslutningsbidrag m.v. Prisloftet udgør med andre ord selskabernes samlede indtægtsramme.

For overskuelighedens skyld og behovet for at øge gennemsigtigheden i priserne på tværs af landets vandselskaber, udmeldes det årlige prisloft ikke som den samlede indtægtsramme pr. selskab, men i stedet som en samlet kubikmeterpris for en etårig periode.

Når spildevandsselskaberne pr. 1. januar 2014 skal fastsætte tre nye kubikmetertakster, sker fastsættelsen med udgangspunkt i, at den nuværende indtægtsramme fastholdes, og at selskaberne er underlagt hvile i sig selv-princippet. Den eneste forskel er nu, at der i stedet for én variabel kubikmetertakst fremadrettet skal gøres brug af tre variable kubikmetertakster.

Taksten på eksempelvis trin 1 kan derfor godt overstige det udmeldte prisloft udmeldt som kr./m3, så længe indtægterne fra de variable vandafledningsbidrag (indtægterne fra trin 1, 2 og 3), evt. fast bidrag og tilslutningsbidrag m.v. samlet ikke overstiger spildevandsselskabets tilladte indtægtsramme i det givne prisloftår.

**Ad 3. Definition af ”erhverv, som opererer på markedsmæssige vilkår”**

Bekendtgørelsens definition § 1, stk.1, nr. 5, af begrebet ”erhverv, der opererer på markedsmæssige vilkår” omfatter virksomhed, der udbyder varer eller tjenesteydelser mod vederlag. Det er tilstrækkeligt, at vederlaget alene dækker varernes eller ydelsernes omkostninger. Virksomhed og ydelser, der betales med gebyr, kan også være omfattet.

Det er uden betydning, om aktiviteten udøves af en non-profit virksomhed, såfremt den udøves i konkurrence med andre virksomheder på et marked, og at ydelsen leveres mod et vederlag.

I langt de fleste situationer vil der ikke være tvivl om, hvorvidt en aktivitet, der udøves på en ejendom, omfatter erhverv, der opererer på markedsmæssige vilkår. For eksempel vil alle almindelige virksomheder, der opererer i konkurrence med andre virksomheder, være omfattet. Offentligt ejede virksomheder kan også være omfattet. For eksempel vil DSB og DONG være omfattet. Derimod er offentligt ejede hospitaler, plejehjem, skoler, børnehaver m.v. ikke omfattet.

En ejendom, der alene anvendes til beboelse, er ikke omfattet af § 1, stk.1, nr. 5. Dette gælder også udlejningsejendomme og almene boligselskaber.

Såfremt der måtte opstå tvivl om rækkevidden af begrebet markedsmæssige vilkår, kan det sammenfattende siges, at følgende taler for, at en virksomhed *ikke* er omfattet af § 1, stk.1, nr. 5:

* Aktiviteter, omfattet af statens, forstået i bred forstand, eksklusive kompetence og forpligtelser samt ydelser, der har karakter af myndighedsudøvelse (f.eks. udstedelse af pas, forsvar, politi og retsvæsen mv.).
* Aktiviteter, der udelukkende udbydes på baggrund af et solidaritetsprincip eller omfordelingspolitik, det vil sige er offentligt finansieret uden brugerbetaling (f.eks. visse undervisnings-, sundhedsmæssige, sociale og kulturelle ydelser).

Følgende taler for, at en virksomhed er omfattet af § 1, stk. 1, nr. 5:

* Aktiviteter, der består i, at en markedsdeltager udbyder varer eller tjenesteydelser mod vederlag (markedsvilkår). Vederlag udgør den modydelse, der normalt aftales mellem parterne, og hvor betingelserne for vederlaget genererer profit eller udbytte, eller som i det mindste dækker ydelsernes omkostninger. Er der tale om et marked, hvor udbyderen har et incitament til at udbyde ydelsen, er der formodning om økonomisk aktivitet.
* Offentlige public service opgaver, betroede private virksomheder (tjenesteydelser af almen økonomisk interesse).

I praksis kan ejeren af en ejendom hente vejledning i Det Centrale Virksomhedsregister (CVR-registeret).

Formålet med sondringen mellem ”erhverv, der opererer på markedsmæssige vilkår”, og andre aktiviteter er at sikre overholdelsen af de statsstøtteretlige regler i EU-retlige regler. Forståelsen af begrebet skal således i tvivlstilfælde fastlægges i lyset af de statsstøtteretlige regler.

Naturstyrelsen har i vedlagte Bilag 1 udarbejdet en uddybende beskrivelse af hvornår økonomiske aktiviteter udøves på markedsmæssige vilkår. Denne uddybende beskrivelse kan ses i bilag 1 til denne vejledning.

**Ad 4. Tilmelding til trappemodellen**

Trappemodellen for beregning af den variable del af vandafledningsbidraget er målrettet ejendomme, hvorfra der drives erhverv, som opererer på markedsmæssige vilkår. Det er derfor nødvendigt, at ejendomsejer aktivt tilmelder sin ejendom til beregning af vandafledningsbidraget efter trappemodellen. Se dog under afsnit 10 a om procedurereglerne vedrørende ejendomme, som har en tilladelse efter lovens § 2 a, stk. 3, - det vil sige efter det justerede betalingsprincip

Bekendtgørelsen fastsætter således i § 10, at ejendomsejere skal tilmelde sig ved brug af et elektronisk tilmeldingsskema, som Naturstyrelsen vil offentliggøre på Naturstyrelsens hjemmeside. Fristen for tilmelding offentliggøres samme sted.

Som det fremgår af Naturstyrelsens hjemmeside, skal ejendomsejere tilmelde relevante ejendomme på [www.trappetilmelding.dk](http://www.trappetilmelding.dk).

Tilmeldesystemet var åbent til og med den 15. oktober 2013 med hensyn til beregningen af vandafledningsbidrag fra 1. januar 2014 og fremefter. De ejendomme, der er tilmeldt, skal ikke meldes til igen senere. De skal alene meddele ændringer.

Fra den 16. oktober 2013 og løbende fremover kunne der på den nævnte adresse tilmeldes ejendomme. Fristen for tilmelding med hensyn til beregning af vandafledningsbidrag fra 1. januar 2015 er 15. september 2014.

Tilmelding gælder fremadrettet, således at ejendomsejer alene skal lave en ny tilmelding, hvis der sker ændringer. Det er altså ikke en årlig tilmelding.

På [www.trappetilmelding.dk](http://www.trappetilmelding.dk) skal man angive forskellige oplysninger, herunder ejendomsnummer, kundenummer og om vandforbruget fra det nævnte kundenummer benyttes udelukkende eller delvist, herunder den forventede procentdel, fra den del af ejendommen, som opererer på markedsmæssige vilkår.

Ejendomsejer skal være opmærksom på, at oplysningerne i tilmeldingen, især ejendomsnummer og kundenummer, er korrekte, idet spildevandsforsynings-selskabet ellers kan være nødt til at beregne hele ejendommens vandforbrug efter trin 1.

I forhold til ejerskifte bemærkes, at ejerskifte i sig selv ikke udløser pligt til en ny fremsendelse af erklæring om markedsmæssige forhold. Den ny ejer overtager således den tidligere ejers tilmelding og har således alene pligt til at afgive meddelelse såfremt, der er ændringer som beskrevet i § 12. Hvis den nye ejer ikke kan få viden om den tidligeres ejers tilmelding fra sælger, har den nye ejer mulighed for at tilmelde ejendommen egenhændigt.

**Ad 5. Vandforbruget**

Det kubikmeterforbrug, der skal beregnes vandafledningsbidrag af, er som udgangspunkt vandforbruget. For erhvervsejendomme kan der tillægges eller fratrækkes kubikmeter, hvis virksomhedens produktion giver anledning til, at der skabes eller forbruges vand, jf. de gældende regler herfor. Der er således ikke ændret i det vandforbrug, som ligger til grund for beregningen af vand-afledningsbidrag.

Det er årsforbruget, der er bestemmende for, om der kan betales efter trappemodellen, uanset om der betales over flere rater. I tilfælde, hvor der ikke betales for et helt år, vurderes vandforbrugets størrelse forholdsmæssigt. Det indebærer f.eks., at hvis en ejendom nedlægges pr. 1. juli, kan den betale efter trappemodellen, hvis forbruget for det halve år er større end 250 m3.

**Ad 6. Definitionen på en ejendom (ejendomsbegrebet)**

Bekendtgørelsen fastsætter et lidt andet ejendomsbegreb end spildevands-forsyningsselskaberne har været vant til at benytte, f.eks. ved beregning af tilslutningsbidrag.

Ved fastsættelsen af den variable del af vandafledningsbidraget vil ejendomsbegrebet fastsat i bekendtgørelsen skulle bruges. § 1, stk. 1, nr. 4, fastsætter, at i bekendtgørelsen skal ejendom forstås som *en ejendom, der vurderes som en enhed i medfør af lov om vurdering af landets faste ejendomme[[1]](#footnote-1).*

Dette betyder i praksis, at der i denne bekendtgørelse med en ejendom menes den enhed, der har ét ejendomsnummer i medfør af lov om vurdering af landets fast ejendomme.

§ 8 i ejendomsvurderingsloven fastslår, at arealer, der i forening udgør en samlet fast ejendom, jf. § 2 i udstykningsloven, skal vurderes af den kommunale skatte-myndighed sammen. Desuden skal arealer, der tilhører samme ejer og udgør en driftsenhed, af myndighederne vurderes som én ejendom, hvorimod landbrugs-ejendomme, der drives sammen, jf. § 26 i lov om landbrugsejendomme, skal vurderes hver for sig.

I praksis vil kommunerne have tildelt et ejendomsnummer til hver enkelt fast ejendom som forstået i ejendomsvurderingsloven. Spildevandsforsyningsselskaber skal derfor i praksis alene undersøge, om en bygning/areal har ét eller flere ejendomsnumre – eller om to bygninger/arealer har fælles ejendomsnummer.

Omfattet af et ejendomsnummer er f.eks. følgende:

1. Ét matrikelnummer, der udgør én samlet fast ejendom.
2. Flere matrikelnumre, der ifølge noteringen i matriklen *skal holdes forenet*.
3. Flere samlede faste ejendomme, såfremt SKAT har vurderet (ofte efter henvendelse fra ejer) at de udgør en driftsenhed og ejes af samme ejer.”

**Ad 7. Ejendomme med blandet anvendelse**

For ejendomme, hvorfra der delvist drives erhverv, der opererer på markedsvilkår, beregnes den variable del af vandafledningsbidraget kun efter trappemodellen for en del af vandforbruget, som stammer fra den markedsmæssige del af ejendommen.

Den variable del af vandafledningsbidraget beregnes således efter trappemodellen, det vil sige efter de ovenfor nævnte takst 1-3, for den del af ejendommens vandforbrug, som ejendommens ejer har opgivet som forventet anvendt til erhverv på markedsmæssige vilkår ved tilmelding til trappemodellen. Den resterende del af ejendommens vandforbrug beregnes efter takst 1.

Eksempel:

Det sidst kendte årsforbrug for en ejendom er 10.000 m³. Ejendommens ejer har ved trappetilmeldingen opgivet, at 40 % af ejendommens vandforbrug anvendes af erhverv, der opererer på markedsvilkår. Ejendommen opkræves a conto således:

* 4.000 m³ afregnes efter trappemodellen, det vil sige 500 m³ afregnes efter takst 1, og 3.500 m³ afregnes efter takst 2.
* 6.000 m³ afregnes efter takst 1.

Samlet set skal ejendommen afregnes således: 6.500 m³ afregnes efter takst 1, og 3.500 m³ afregnes efter takst 2.

Efter endelig aflæsning af vandmåler opgøres vandforbruget for det pågældende år til 9. 000 m³, hvorefter spildevandsforsyningsselskabet foretager en endelig afregning.

Ejendommens endelige afregning bliver således:

* 3.600 m³ afregnes efter trappemodellen, det vil sige 500 m³ afregnes efter takst 1, og 3.100 m³ afregnes efter takst 2.
* 5.400 m³ afregnes efter takst 1.

Samlet set skal ejendommen afregnes således: 5.900 m³ afregnes efter takst 1, og 3.100 m³ afregnes efter takst 2.

Man skal være opmærksom på, at den procentandel, som ejeren i trappetilmeldingen har opgivet som den forventede andel af det samlede vandforbrug, som stammende fra erhverv på markedsmæssige vilkår, således også anvendes ved den endelige afregning.

Med ovennævnte beregningsprincip er det sikret, at ejendommen samlet set afregnes i overensstemmelse med lovens og øvrige reglers grundlæggende principper. Fordelingen af den samlede spildevandsregning på de enkelte lejere er udlejers ansvar og således spildevandsforsyningsselskabet uvedkommende.

**Ad 8. Nye ejendomme eller ejendomme med ændret anvendelse**

Hvis nye ejendomme efter tilmeldingsfristen og den frist, der fastsættes for de følgende år, ønsker at afregne efter trappemodellen, skal de tilmelde sig på den elektroniske tilmeldeordning (se afsnit 4). Spildevandsforsyningsselskabet kan herefter afregne den pågældende ejendom efter trappemodellen, eller ejendommen må afvente den næstfølgende 1. januar. Efterfølgende januar betyder, at tilmeldinger om nye ejendomme, der fremsendes f.eks. i perioden 16. oktober 2013 og frem til den årlige frist i 2014 (offentliggøres på Naturstyrelsens hjemmeside), senest skal indgå i beregningen af vandafledningsbidraget med virkning fra den 1. januar 2015. Spildevandsforsyningsselskabet kan, jf. § 11, stk. 3, vælge at afregne efter trappemodellen tidligere, f.eks. med virkning fra 1. januar 2014.

Hvis en ejendom ændrer anvendelse, så den forventede andel af erhverv på markedsmæssige vilkår ændres, er ejendomsejeren forpligtet til at ændre den opgivne forventede procentfordeling i trappetilmeldingsordningen. Spildevandsforsyningsselskabet kan, jf. § 12, stk. 3, justere i trappeberegningen i indeværende år eller afvente til den næstfølgende 1. januar, jf. ovennævnte eksempel.

**Ad 9. A conto/efterregulering**

Der er ikke i loven fastsat nærmere regler for, hvordan opkrævningen skal foregå. Det er således det enkelte spildevandsforsyningsselskab, der beslutter, hvordan opkrævningen skal foregå, herunder hvornår opkrævningen sker, antallet af rater m.v.

Ifølge loven skal den variable del af vandafledningsbidraget beregnes på baggrund af det målte vandforbrug, hvor der er krævet vandmåler. Der er altovervejende krav om vandmåler inden for spildevandsforsyningsselskabernes forsynings-områder.

Det er almindelig praksis, at opkrævning sker a conto på baggrund af det sidst kendte forbrug, og at endelig afregning foretages, når det målte forbrug foreligger – typisk i forbindelse med opkrævning for et efterfølgende år.

Det er Naturstyrelsens opfattelse, at en a conto-opkrævning bør være så tæt på den forventede endelige opkrævning som muligt. Ved overgang til afregning efter den nye betalingsstruktur bør a conto-opkrævningerne således fastsættes med udgangspunkt i den enkelte ejendoms forventede betaling efter den nye struktur.

Naturstyrelsen finder imidlertid ikke, at der er noget til hinder for, at et spildevandsforsyningsselskab undtagelsesvis i en indkøringsperiode opkræver på baggrund af et andet afregningsprincip, blot der efterfølgende reguleres, så alle ejendomme kommer til at betale efter den nye betalingsstruktur med virkning fra 1. januar 2014. Hvis det er tidsmæssigt vanskeligt for spildevandsforsynings-selskabet at anvende oplysningerne fra trappetilmeldingsordningen i forbindelse med første opkrævning, kan selskabet således uden at kende de konkrete oplysninger i trappetilmeldingen i første omgang opkræve med udgangspunkt i skøn for den enkelte ejendoms karakteristika. Naturstyrelsen vurderer, at spildevandsforsyningsselskabet kan opkræve a conto med udgangspunkt i den nu gældende betalingsstruktur.

Takstberegningen efter trappemodellen skal ske pr. 1. januar 2014. For de spildevandsforsyningsselskaber, som har svært ved/ikke kan nå at få rettet økonomisystemet til, og derfor må opkræve a conto-beløb, som ikke er baseret på de faktiske tilmeldinger, jf. afsnit 4, skal ved opgørelsen beregne det variable bidrag efter trappemodellen fra 1. januar 2014.

Regulering som følge af evt. over/underbudgettering sker efter de gældende regler, herunder hvile i sig selv-princippet og prisloftsbekendtgørelsen.

Hvis der opkræves på baggrund af en a conto-model, der ikke baserer sig på de faktiske tilmeldinger, er spildevandselskaberne selv ansvarlige for at informere selskabets forbrugere herom.

**Ad 10. Varianter af beregning af vandafledningsbidrag**

**10. a Justeret betalingsprincip**

Ejendomme, som har en tilladelse efter lovens § 2 a, stk. 3, - det vil sige efter det justerede betalingsprincip – og derfor alene er tilsluttet et spildevands*rense-*forsyningsselskab, skal ikke betale vandafledningsbidrag efter trappemodellen som beskrevet i afsnit 2 og 5. Bekendtgørelsen fastsætter i § 5, at vandafledningsbidraget for disse ejendomme skal beregnes som vandforbruget (se afsnit 5) multipliceret med den kubikmetertakst, som er fastsat for trin 2.

Dette vil sige, at hele vandforbruget fra ejendomme, som har tilladelse til det justerede betalingsprincip, skal multipliceres med kubikmetertaksten for trin 2, herunder også de første 500 m³. Dette gælder alene for ejendomme, som kun er tilsluttet spildevands*rense*forsyningsselskabet, og som er omfattet af det justerede betalingsprincip. Alle andre ejendomme i samme forsyningsområde, som er tilsluttet såvel spildevands*rense*forsyningsselskabet som spildevands*transport-*forsyningsselskabet, skal afregnes som beskrevet i afsnit 2 og 7, det vil sige efter §§ 3-4 og 7. Se dog afsnit 10 b om ejendomme, som har nedslag eller fritagelse efter § 2 b.

I denne forbindelse er det vigtigt at være opmærksom på, at såvel spildevands-*transport*forsyningsselskabet som spildevands*rense*forsyningsselskabet er et selvstændige spildevandsforsyningsselskaber og derfor skal fastsætte takster for hver sin trappe, jf. bekendtgørelsens § 2.

Ejendomme, som har en tilladelse efter lovens § 2 a, stk. 3, - det vil sige efter det justerede betalingsprincip – skal ikke tilmelde sig på [www.trappetilmedling.dk](http://www.trappetilmedling.dk). Baggrunden herfor er, at det er lagt til grund, at alle ejendomme, der har en tilladelse efter lovens § 2 a, stk. 3, anvendes til erhverv, der opererer på markedsmæssige vilkår.

Spildevandsselskabet skal af egen drift beregne vandafledningsbidraget efter trin 2 for disse ejendomme.

**10. b Nedslag eller fritagelse efter § 2 b**

Der er for ejendomme, for hvilke der i medfør af lovens § 2 b helt eller delvist er foretaget nedsættelse eller fritagelse for betaling af vandforbrug, fastsat en særregel i bekendtgørelsens § 6. Således skal den variable del af vandaflednings-bidraget beregnes således, at der ikke skal betales vandafledningsbidrag efter trappemodellen for den del, der er foretaget nedsættelse eller fritagelse for. For resten af vandforbruget skal trappemodellen benyttes, såfremt der i ejendommen er erhverv, som opererer på markedsmæssige vilkår.

Det vil sige, at spildevandsforsyningsselskabet i første omgang fra vandforbruget skal fratrække den del af forbruget, som der er givet nedsættelse eller fritagelse for. Herefter beregnes vandafledningsbidraget som for alle andre for den resterende del af vandforbruget, hvilket vil sige enten efter § 3 for ejendomme, hvorfra der udelukkende drives erhverv på markedsmæssige vilkår, efter § 4 for ejendomme, hvorfra er delvist drives erhverv på markedsmæssige vilkår, efter § 5 for ejendomme, som har tilladelse til det justerede betalingsprincip, eller efter § 7 for øvrige ejendomme, herunder boligejendomme.

Eksempel:

En ejendom, hvorfra der delvist (70 %) drives erhverv på markedsmæssige vilkår, afleder 25.000 m³. Der er givet nedsættelse for 3.000 m³ efter § 2 b, stk. 2, for vand, som hidrører fra den erhvervsmæssige del.

Ejendommens vandafledningsbidrag beregnes således:

* 7.500 m³ (30 %) + 500 m³ i alt 8.000 m³ afregnes efter trin 1.
* 25.000 m³ – 8.000 m³ – 3.000 m³ i alt 14.000 m3 afregnes efter trin 2.

**10.c Anden afledning til kloak end fra vandforbruget**

Der kan afledes vand til kloak fra en ejendom fra andet sted end fra vandforbruget f.eks. afværgevand, vand opstået i produktionen m.m. Hvis den ekstra afledte vandmængde kommer fra den markedsmæssige virksomhed på ejendommen, indgår den afledte vandmængde i trappeberegningen. Hvis der derimod er tale om afledning af vand fra en ikke markedsmæssig virksomhed, f.eks. afværge-foranstaltning, skal den variable del af vandafledningsbidraget beregnes efter trin 1. Se endvidere afsnit 10.b. om nedslag eller fritagelse.

Eksempel:

En ejendom afleder 10.000 m3 om året fra en virksomhed, der opererer på markedsmæssige vilkår. På samme ejendom er der en frivillig afværge-foranstaltning, hvorfra der afledes 15.000 m3 om året, som der i dag betales spildevandsforsyningsselskabets variable vandafledningsbidrag for. Ejendommens samlede afledning er 25.000 m3, der afregnes således:

* 500 m3 afregnes efter trin 1.
* 19.500 m3 afregnes efter trin 2.
* 5.000 m3 afregnes efter trin 3.

**10. d. Ejendomme med flere kundeforhold**.

I tilfælde hvor en ejendomsejer har flere kundeforhold for samme ejendoms-nummer til spildevandsforsyningsselskabet, skal ejendomsejeren oprette en tilmelding for hvert kundeforhold. Spildevandsforsyningsselskabet skal sikre, at det er ejendommens samlede vandforbrug, der lægges til grund ved indplacering på trappen – for ejendommen svarende til “summen” af alle kundeforhold for ejendommen, forstået som beskrevet i afsnit 6 om ejendomsbegrebet.

Eksempel 1:

En ejendomsejer har 2 kundeforhold (2 kundenumre) for samme ejendom i forhold til spildevandsforsyningsselskabet. Al ejendommens vandafledning (100 %) anvendes af erhverv, der opererer på markedsvilkår. De sidst kendte årsforbrug for ejendommen er:

* 6.250 m3 for kundeforhold 1 (25 % af det samlede forbrug på ejendommen)
* 18.750 m3 for kundeforhold 2 (75 % af det samlede forbrug på ejendommen)

Samlet set afledes 25.000 m3 af erhverv, der opererer på markedsvilkår.

Ejendommen opkræves a conto således:

* 500 m3 opkræves efter trin 1
* 19.500 m3 opkræves efter trin 2
* 5.000 m3 opkræves efter trin 3

Fordelingen af opkrævningen på de to kundeforhold kan (men skal ikke) ved individuel afregning fordeles efter deres forventede forbrug (25 % til kunde 1 og 75 % til kunde 2, f.eks. hvis der er to forskellige lejere i ejendommen).

I de tilfælde hvor kun en del af spildevandet afledes af erhverv, der opererer på markedsvilkår, reduceres forbruget for hvert kundeforhold i forhold til denne værdi

Eksempel 2:

* 10.000 m3 for kundeforhold 1 (Kun 50 % af vandafledningsbidraget er fra erhverv)
* 15.000 m3 for kundeforhold 2 (100 % af vandafledningsbidraget er fra erhverv)

Samlet set afledes 20.000 m3 af erhverv, der opererer på markedsvilkår.

Ejendommens erhvervsdel opkræves a conto således:

* 500 m3 opkræves efter trin 1
* 19.500 m3 opkræves efter trin 2

Fordelingen af opkrævningen på de to kundeforhold kan (men skal ikke) fordeles efter deres forventede forbrug. Derudover opkræves kunde 1 yderligere for 5.000 m3 efter takst 1 (svarende til det forbrug, der ikke afledes af erhverv, der opererer på markedsvilkår).

Samlet set opkræves ejendommen således:

* 5.500 m3 efter takst 1
* 19.500 m3 efter takst 2.

Med ovennævnte beregningsprincip er det sikret, at ejendommen samlet set afregnes i overensstemmelse med lovens og øvrige reglers grundlæggende principper, men fordelingen af den samlede spildevandsregning på de enkelte kundeforhold er ejendomsejers ansvar og således spildevandsforsyningsselskabet uvedkommende.

**Ad 11. Godkendelse af vedtægten**

Beregning af vandafledningsbidrag i overensstemmelse med trappemodellen skal ske med virkning pr. 1. januar 2014. Kommunerne skal i henhold til betalingslovens § 3 godkende betalingsvedtægten for spildevandsforsynings-selskabet, hvilket som hidtil anses som en legalitetsgodkendelse, det vil sige at den kommune, hvor spildevandsforsyningsselskabet har hjemsted, skal godkende, at vedtægten er fastsat i overensstemmelse med reglerne. Kommunen bør sørge for at godkende betalingsvedtægten i passende tid, således at spildevands-forsyningsselskabet kan fastsætte takster og opkræve bidrag i overensstemmelse med reglerne i loven og bekendtgørelsen med virkning fra 1. januar 2014.

**Ad 12. Formatet på oplysninger fra Trappetilmeldingen til spildevandsforsyningsselskabet**

Oplysninger om tilmeldte ejendomme vil være tilgængelige til download for spildevandsforsyningsselskaberne, når fristen for tilmelding er udløbet, det vil sige fra den 16. oktober 2013. Udtrækket hentes ved, at spildevandsforsynings-selskaberne logger ind på Trappetilmelding og anvender funktionen til at downloade filen. Fra den 16. oktober 2013 og fremefter er oplysninger om tilmeldte ejendomme tilgængelige løbende.

**Ad 13. Spildevandsforsyningsselskabet adgang til Trappetilmeldingen**

Spildevandsforsyningsselskabernes adgang til Trappetilmeldingen sker ved hjælp af brugernavn, som er Spildevandsforsyningsselskabets CVR-nummer og et tilhørende password. Passwordet fremsendes separat til spildevandsforsynings-selskaberne. Adgang sker fra siden [www.trappetilmelding.dk](http://www.trappetilmelding.dk) gennem et særligt link nederst på forsiden. Bemærk at NemLogin ikke kan anvendes af spildevandsforsyningsselskabet (gælder dog ikke, hvis spildevandsforsyningsselskabet skal tilmelde en ejendom til beregning efter trappen).

**Ad 14. Tidsplan for spildevandsforsyningsselskabet adgang til Trappetilmeldingen**

I 2013 vil spildevandsforsyningsselskaberne få adgang til at downloade informationer fra Trappetilmeldingen umiddelbart efter, at der er lukket for tilmelding den 15. oktober, dvs. at der åbnes for spildevandsforsynings-selskabernes adgang den 16. oktober. Fra 2014 vil spildevandsforsynings-selskaberne løbende kunne følge med i ejendomsejernes tilmelding til Trappetilmeldingen.

**Ad 15. Orientering af kunder med stort vandforbrug**

Naturstyrelsen orienterer via erhvervenes brancheorganisationer om den nye mulighed for betaling af det variable vandafledningsbidrag ved tilmelding til Trappetilmeldingen. Naturstyrelsen skal samtidig opfordre spildevandsforsynings-selskabet til på sin hjemmeside og evt. ved direkte information til ejendomme med et forventet vandforbrug over 500 m3 om året at informere om Trappetilmeldingen. Spildevandsforsyningsselskabet kan evt. gøre brug af vedlagte udkast til informationsbrev, som Naturstyrelsen har udarbejdet til inspiration.

Hvis spildevandsforsyningsselskabet finder, at der i en ejendomsejers indmeldte oplysninger er fejl, således at selskabet ikke uden reel tvivl kan henføre tilmeldingen til en bestemt ejendom, som angivet ved ejendomsnummer, f.eks. at der ikke er sammenhæng mellem kundenummer og den opgivne adresse, vil vandforbruget på den pågældende ejendom blive afregnet efter trin 1. Spildevandsforsyningsselskabet bør dog efterfølgende informere den pågældende ejendomsejer om, at afregningen af spildevand, på grund af fejl i de indmeldte oplysninger, sker til trin 1.

**Bilag 1**

**Uddybning af afsnit 3 i Det vejledende notat om:**

**Hvornår er aktiviteter markedsmæssige, dvs. hvornår udøves der økonomisk aktivitet?**

En enhed, uanset dens retlige status og finansieringsmåde, er omfattet af bekendtgørelsens krav om, at der på ejendommen helt eller delvist drives erhverv, der opererer på markedsmæssige vilkår, såfremt denne enhed udøver *økonomisk aktivitet.*

***Markedsdeltagelse* er det bærende parameter for, om der er tale om erhverv, der opererer på markedsmæssige vilkår (=økonomisk aktivitet).**

Definitionen af, hvad der udgør markedsmæssige vilkår (økonomisk aktivitet) er bred. Sociale virksomheder og velgørende organisationers handelsaktiviteter er således også omfattet. Det er således irrelevant om aktiviteten er non-profit. Det er således uden betydning, hvad virksomhed anvender sit overskud til, dvs. distribuerer dem til aktionærerne, bruger dem til sociale formål, eller fører midlerne tilbage i virksomheden.

**Taler for ikke-økonomisk aktivitet:**

* Aktiviteter, omfattet af statens eksklusive kompetence og forpligtelser samt ydelser, der har karakter af myndighedsudøvelse (fx udstedelse af pas, forsvar, politi og retsvæsen mv.).
* Aktiviteter, der udelukkende udbydes på baggrund af et solidaritetsprincip eller omfordelingspolitik dvs. er offentligt finansieret uden brugerbetaling (fx visse undervisnings-, sundhedsmæssige, sociale og kulturelle ydelser).
* Alle lovpligtige ydelser, herunder national uddannelse, national sikkerhed og social sikring er defineret som ikke-økonomiske aktiviteter.

**Taler for økonomisk aktivitet:**

* Aktiviteter, der består i, at en markedsdeltager udbyder varer eller tjenesteydelser mod vederlag (markedsvilkår). Vederlag udgør den modydelse, der normalt aftales mellem parterne, og hvor betingelserne for vederlaget genererer profit eller udbytte, eller som i det mindste dækker ydelsernes omkostninger. Er der tale om et marked, hvor udbyderen har et incitament til
* at udbyde ydelsen, er der formodning om økonomisk aktivitet.
* Offentlige public service opgaver, betroet private virksomheder (tjenesteydelser af almen økonomisk interesse).
* Aktiviteten har ikke altid været og udøves ikke nødvendigvis kun af offentlige enheder, men kan potentielt udøves i konkurrence med andre.
* Det er uden betydning, om aktiviteten udøves af en nonprofit virksomhed, såfremt den udøves i konkurrence med andre virksomheder/markeds-deltagere.

**Det er vigtigt at være opmærksom på, at hvor en virksomhed har såvel markedsmæssige som ikke-markedsmæssige aktiviteter, skal regnskabet være gennemsigtigt, således at der sikres gennemsigtighed i, at der ikke sker overførsel af midler mellem de forskellige aktiviteter.**

**Ejendomme, der anvendes til beboelse**

Ejendomme, der alene anvendes til beboelse, anvendes ikke på markedsmæssige vilkår. Dette gælder al anvendelse til beboelse.

Det vil sige, at ejendomme, der alene anvendes, herunder udlejes, til beboelse, som fx almene boligselskaber og andre boligejendomme, ikke anvendes på markedsmæssige vilkår i denne sammenhæng.

Sådanne ejendomme kan således ikke tilmeldes betaling efter de differentierede takster.

Hvis der i fx en udlejningsejendom, der anvendes til beboelse, også findes et enkelt eller flere lejemål, hvor der er erhverv, der drives på markedsmæssige vilkår, (fx et vaskeri), vil denne erhvervsmæssige andel være en aktivitet der kan anses som markedsmæssig.

**Sociale sikringsordninger og sundhedsydelser**

Aktiviteter vedrørende sociale sikringsordninger og sundhedsydelser anses ikke for at udøve økonomisk aktivitet på markedsmæssige vilkår i bekendtgørelsens forstand, såfremt

- der ydes garanti for brugernes universelle adgang til forskellige tjenester.

- der ikke er sammenhæng mellem omkostningerne ved ydelsen og brugerens bidrag til f.eks. en lovfastsat obligatorisk pensionsfond eller social sikringsordning.

- sundhedstjenesteydelser kun kan leveres af statskontrollerede enheder med pligt til gratis at pleje alle de patienter, de får, bygger aktiviteten alene på solidaritetsprincippet.

**Undervisning, forskning og kultur**

Det grundlæggende uddannelsesvæsen betragtes som værende af ikke-økonomisk art (ikke på markedsmæssige vilkår), eftersom der ikke finder sædvanlig betaling sted for de tjenesteydelser, der leveres.

* *Folkeskoler*
* *Gymnasium*
* *Tekniske skoler*
* *Universiteter*

Universiteter, forskningsinstitutioner eller andre innovationsformidlere kan dog udover deres undervisningsaktivitet udbyde tjenesteydelser, for hvilke, der ydes vederlag. Disse aktiviteter anses for økonomiske. Eksempel på økonomiske aktiviteter:

* ***udlån af infrastrukturer, fx udlejning af lokaler/testcenter mod vederlag***
* ***udbud af tjenesteydelser til erhvervsvirksomheder eller***
* ***kontraktforskning for private virksomheder på markedsvilkår***
* ***aftenskolevirksomhed mod vederlag***

Offentlig undervisnings ikke-økonomiske karakter påvirkes i princippet ikke af det forhold, at eleverne eller de studerende undertiden skal betale undervisnings- eller indskrivnings-gebyrer, som bidrag til systemets driftsudgifter. Sådanne finansielle bidrag dækker ofte kun en del af tjenesteydelsens egentlige omkostninger, og de kan således ikke betragtes som betaling for den leverede tjenesteydelse. De ændrer derfor ikke ved den ikke-økonomiske karakter af et generelt uddannelsessystem, der primært finansieres via det offentlige budget.

Undervisningstjenester kan således alene anses for markedsmæssig aktivitet, såfremt ydelsen primært finansieres af elever, studerende eller af kommercielle indtægter.

Et universitet kan sideløbende med undervisnings- og forskningsaktiviteter ***udbyde fx konsulenttjenester eller oprette og sælge spin-off virksomheder,*** der således er markedsmæssige. Hvis der søges om offentlig støtte til sådanne aktiviteter, vil der være tale om ikke-markedsmæssige vilkår, idet forskningsinstitutionen i disse tilfælde agerer på et konkurrenceudsat marked.

***Efterskoler, højskoler og lignende,*** som udbyder skolegang mod betaling, vil være aktivitet på markedsmæssige vilkår i det omfang, der ikke er en offentlig myndighed, som sikrer institutionen mod f.eks. konkurs, og skolerne frit kan sætte prisen for skolegang.

***Private folkeskoler*** anses for at være en aktivitet på ikke markedsmæssige vilkår, medmindre undervisningsydelsen primært finansieres af private eller kommercielle indtægter.

***Masteruddannelser,*** som udbydes mod betaling, er et eksempel på økonomisk aktivitet, selvom uddannelsen udbydes af en uddannelsesinstitution, som sædvanligvis kan henføres til det almindelige uddannelsesvæsen.

***Almennyttig forskning,*** der udføres af offentlige forskningsinstitutioner, udgør ikke en økonomisk aktivitet. Det samme gælder andre almennyttige forskningsaktiviteter, der fx udføres i regi af de danske GTS-institutter. Det er et krav, at resultaterne af den forskning, der finder sted, publiceres eller på anden måde gøres offentligt tilgængelig for alle på lige vilkår.

**Idræt og sport**

Disse aktiviteter anses ikke for at udøve økonomisk aktivitet på markedsmæssige vilkår i bekendtgørelsens forstand.

* *Idrætshaller – kommunale eller selvejende -*
* *Svømmehaller – enten kommunale eller som selvejende Institution*
* *kommunalt ejet badeland*

Hvis offentlige svømmehaller som tilknyttet aktivitet f.eks. udlejer selskabslokaler mod betaling eller har en cafe, hvor folk kan købe is og kaffe vil disse dele være økonomisk aktivitet – forudsat at der ydes vederlag for brug heraf.

Hvis der ikke ydes nogen betaling for brug af de tilknyttede aktiviteter som fx brug af et selskabslokale vil også den tilknyttede aktivitet være ikke-økonomisk aktivitet.

Ved kommunalt ejede idrætshaller, der har faciliteter, hvorfor der modtages vederlag er der ikke tale om økonomisk aktivitet, hvis det er drevet af almennyttige idrætsforeninger selv.

Følgende tilknyttede aktiviteter anses for at udøve økonomisk aktivitet på markedsmæssige vilkår i bekendtgørelsens forstand:

* ***Faciliteter, som også stilles til rådighed for professionelle sportsklubber mod vederlag***
* ***Motionscentre mod vederlag***
* ***Restaurant mod vederlag***
* ***Overnatningsmuligheder mod vederlag***

**Kommunalt ejede forsynings- eller affaldsselskaber**

* *Kommunalt ejet affaldsselskab*
* *Vandværker*
* *Kommunalt ejede varme og vandforsyninger*
* *Kommunal renovation*

***Kommunalt ejede el-selskaber*** udøver økonomisk aktivitet i statsstøtteretlig forstand.

***Infrastrukturen, hvorpå el transmitteres*** er stadig et naturligt monopol, underlagt prisregulering og hvile-i-sig selv princippet. Denne betragtes derfor ikke som værende udøvelse af økonomisk aktivitet. Set i lyset af Leipzig Halle dommen kan der på sigt ske en udvikling af disse selskabers retsstilling således at infrastruktur m.v. bliver omfattet af definitionen på økonomisk aktivitet.

Ved ***infrastrukturen på vand- og spildevandsområdet*** og ved levering og bortskaffelse af vand, er der tale om såkaldte naturlige monopoler. Der findes derfor ikke konkurrerende infrastrukturer eller leverandører af ydelsen (modsat leverance af el) og der leveres således ikke ydelser mod betaling på et *marked.* Sammenholdes dette med, at priserne er regulerede og at der på dette område opereres med det såkaldte hvile-i-sig-princip, taler meget for at der på dette område ikke er tale om udøvelse af økonomisk aktivitet i statsstøtteretlig forstand. I forhold til accessorisk aktivitet fx salg af rådgivning eller administration og ledelse, vil dette være tilknyttede aktiviteter og således ikke vedrøre vandafledningsbidraget.

For så vidt angår ***varmemarkedet*** vil det tale for ”økonomisk aktivitet”, såfremt forbrugerne har en valgmulighed, hvilket man fx kan have i forhold til valg af energikilde.

En eventuel tilslutningspligt indebærer ikke en pligt til aftage naturgas eller varme fra en bestemt leverandør. Der kan derfor være tale om "økonomisk aktivitet" i forhold til de områder, hvor forbrugerne er underlagt tilslutningspligt, og hvor tilslutningspligten ikke har frataget forbrugerne muligheden for at vælge en anden energikilde. Omvendt er der formodentlig ikke tale om ”økonomisk aktivitet” i forhold til de områder, hvor forbrugerne er underlagt en såkaldt tilslutningspligt, og der ikke er konkurrence på markedet, herunder i forhold til valg af energikilde.

Udførelse af ***renovationsopgaver*** kan håndteres af både kommuner og private virksomheder. I nogle kommuner varetages renovation af kommunen selv og i andre kommuner er renovationen udskilt i særligt selskab. Det forhold, at også private virksomheder agerer på markedet taler for, at også kommunale renovationsselskaber må anses for at udøve økonomisk aktivitet i statsstøtteretlig forstand, i det der leveres ydelser mod betaling på et marked, hvor der i princippet er konkurrence om ydelserne.

Lukkede affaldsdeponier ejet af kommunale affaldsselskaber, der har modtaget affald som en del af et kommunalt eneretsselskab, der ikke udbyder tjenesteydelsen affaldsdeponi på et marked, men som tilbyder (tilbød) deponering som en generel kommunal forsyningstjeneste for borgere og virksomheder inden for et afgrænset kommunalt territorie, udgør som udgangspunkt ikke økonomisk aktivitet.

Offentlige såkaldte § 60 forsyningsselskaber som kommunale affaldsselskaber er som altovervejende hovedregel ikke økonomisk aktivitet. I det omfang selskabet varetager opgaver, hvor der er udbydes ydelser på et frit konkurrencemarked, vil disse aktiviteter blive udøvet på markedsmæssige vilkår.

**Andre spørgsmål**

For så vidt angår ***drift af havne*** er der tale om økonomisk aktivitet i det omfang, der er tale om udbud af havneydelser (bestående i bl.a. lastning, losning, omladning, oplagring og håndtering af varer og materiel i nationale havne) på markedet mod betaling for disse, dvs. havnedrift på kommercielle vilkår i konkurrence på markedet for havneydelser med andre havne. Omvendt vil den del af havneaktiviteten, der vedrører administration og ledelse af havnen, som fx koordinering og kontrol af operatører i havnen samt havne politi og toldfaciliteter være af ikke-økonomisk karakter.

For så vidt angår ***drift af lufthavne*** er der tale om en økonomisk aktivitet i det omfang lufthavnen tilbyder en række tjenester ("lufthavnsservice ") til flyselskaberne mod betaling ("lufthavnsafgifter") og andre kommercielle ydelser til luftfartsselskaberne eller andre brugere af lufthavnen, såsom tilknyttede tjenester til passagerer, speditører eller andre udbydere (for eksempel gennem udlejning af lokaler til butik og restaurant, parkeringspladser operatører osv.). Der vil være en stærk indikation for, at den pågældende virksomhed udfører økonomiske aktivitet ved drift af lufthavnen, såfremt den er betydelig involveret i lufthavnens kommercielle strategi og f.eks. indgår direkte aftaler med flyselskaber eller fastsættelse af lufthavnsafgifter, De investeringer i infrastruktur og det nødvendige udstyr til at udføre disse aktiviteter anses generelt for at være af ikke-økonomisk karakter.

Omvendt vil der i forhold til lufthavne være tale om ikke-økonomisk aktivitet i forhold til aktiviteter, der normalt henhører under statens ansvar såsom flyvekontrol, politi, toldvæsen, brandslukning, der er nødvendige for at beskytte civil luftfart mod ulovlige handlinger.

Følgende offentlige aktiviteter anses generelt for ikke at være udøvelse af økonomisk aktivitet på markedsmæssige vilkår i bekendtgørelsens forstand, se dog nedenfor

* ***Museer og lignende***
* ***Musikfestivaller***
* ***Teatre***

Hvis offentlige museer som tilknyttet aktivitet f.eks. driver en restaurant vil denne del være økonomisk aktivitet – forudsat at der ydes vederlag for brug heraf.

Hvis der ikke ydes nogen betaling for brug af de tilknyttede aktiviteter vil også den tilknyttede aktivitet være ikke-økonomisk aktivitet.

For eksempel nedenfor nævnte aktiviteter i forbindelse med aktiviteter, som ikke er på markedsmæssige vilkår, anses dog for at udøve økonomisk aktivitet på markedsmæssige vilkår i bekendtgørelsens forstand:

* **restaurering og konservering mod vederlag**
* **museumsbutik**
* **restaurant/kantinevirksomhed**
* **overnatningslokaler**
* **udlejning af herregård og teatersal til konferencer og andre arrangementer til private**
* **rådgivning og undersøgelser, der foretages mod vederlag**
* **parkeringsarealer**
* **betalingskurser for erhverv**
1. Lovbekendtgørelse nr. 1067 af 30. august2013. Vær opmærksom på eventuelle lovændringer til lovbekendtgørelsen. [↑](#footnote-ref-1)